kardosdrur/scandi-wiki huggingface dataset:
Thomasprocessen

Thomasprosessen er en teknik til afkulning og raffinering (kaldet ferskning eller friskning) af råjern, hvorved der kan fremstilles stål og smedejern. Processen er en videreudvikling af bessemerprocessen, der kan behandle råjern med et stort indhold af fosfor. Dette sker ved tilsætning af omtrent 20% calciumcarbonat. Processen bliver derved basisk.

Processen
Processen blev udviklet af Sidney Gilchrist Thomas og patenteret i 1878. Fosforet erstatter siliciummets rolle i forbrændingen af kulstoffet. Man kan ligefrem tilsætte slagge fra pæren til produktet fra højovnen for at øge fosforindholdet. 

Thomaspæren er foret med magnesiasten i modsætning til bessemerpæren, der er foret med stærkt kiselholdig ler. På samme måde som med bessemerprocessen hældes smeltet råjern direkte fra højovnen i pæren, og der blæses luft ind i bunden af denne. 

Først forbrændes kullet i jernet. Derefter iltes fosforet og danner calciumfosfat med kalken. Man udtager løbende prøver under processen, og når de viser, at alt fosfor er forslagget, tilsættes kulstofholdigt jern, såkaldt spejljern for igen at øge kulstofindholdet til det ønskede. Hvis man ønske smedejern, tilsættes evt. i stedet ferromangan.

Fordele og ulemper
Foringen af pæren forbruges ret hurtigt og skal fornys, og tabet af jern er større end ved bessemerprocessen. Til gengæld kan jern, der ellers ikke kan benyttes til bessemerprocessen, forædles, og resultatet bliver jern eller stål af meget høj kvalitet. Slaggen kan i øvrigt finde anvendelse som gødning på grund af det store fosforindhold.

Kilder og henvisninger
 2. del, 3. hovedafsnit, 2. kapitel i Lærebog i Teknologi –  København 1885 / F. Wagner
 Jern og Staal – København 1941 / A. Ranløv & E.K. Henriksen

Metallurgi
Dobbeltdækker

En dobbeltdækker er et fartøj som har to "etager" for passagerer eller fragt, et dæk over det andet. Sådanne fartøjer omfatter:
 Dobbeltdækkerbus
 Dobbeltdækkervogn - togvogn
 Biplan - fly med to bæreplaner
Dæk (bygning)

Indenfor arkitektur er et dæk en vandret flad overflade som kan bære vægt - og som ligner et gulv, men er typisk konstrueret til udendørsbrug, ofte hævet over jorden, og sædvanligvis forbundet til en bygning. Termen er en generelisering af skibsdæk.

Se også 
 Terrasse
 Altan

Bygninger, konstruktioner og anlæg
Bygningsdele
Tuvinere

Tuvinere er et tyrkisk folkeslag i det sydlige Sibirien. 

I alt er der omkring 300.000 tuvinere, som fortrinsvis er bosatte i Republikken Tyva i Den Russiske Føderation, 263.934(2010), samt i Mongoliet, omkring  31.823(2010) og i Kina, cirka 4.000(anslået). 

Tuvinerne taler tuvinsk, russisk eller mongolsk og de fleste er lamaister eller shamanister.

Tyrkiske folkeslag
Republikken Tyva
Folkeslag i Mongoliet
Kiachta-traktaten

Kiachta-traktaten (russisk: Кяхтинский договор; kinesisk: 布連斯奇條約/恰克圖條約; pinyin: Bùliánsīqí/Qiàkètú tiáoyuē) var en traktat, som blev indgået i 1727 mellem Det russiske kejserrige under zar Peter den store og Kinas Qing-keiserdømme under Yongzheng-kejseren. Den blev indgået på grænsehandelsstationen Kiachta.

Aftalen regulerede grænsehandelen syd for Bajkalsøen, og fastlagde grænseforløbet mellem Rusland og Kina i et område, hvor det endnu ikke var reguleret.

Artikler 
Traktaten havde 11 artikler, hvoraf de centrale drejede sig om handelsforhold og diplomatisk immunitet.

 Artiklerne I og XI: Om evig fred og samarbejde mellem de to nationer, og om sprog og organisering af resten af dokumentet.
 Artikel II: Om udveksling af rømmede.
 Artikel III, sammen med VII: Om den nye grænsedragning, som alene lod territorier langs floden Irtysj udefinerede. Dette område skulle i henhold til traktaten behandles senere af ambassadører og efter yderligere korrespondance mellem de to nationers hovedstæder.
 Artikel VI: Om handelsforbindelser. Ved denne traktat og andre opnåede Rusland gunstigere handelsrelationer med Kina end de fleste andre europæiske stater havde; europæerne drev søhandel og kun via Kanton.
 Artikel V: Om oprettelsen af en russisk-ortodoks religiøs institution i Peking.
 Artikel VI, sammen med IX: Om modalitetene for det diplomatiske samkvem mellem de to nationer, som begge havde komplekst bureaukrati og protokol.
 Artikel VIII, sammen med X: Om procedurer for løsning af fremtidige uoverensstemmelser.

Den 18. oktober 1768 blev der undertegnet en konvention, som modificerede artikel X ved, at eventuelle straffesanktioner blev tydeliggjort. Dette skyldtes Qing-dynastiets erobring af Dzungarkhanatet, som førte til at en del oprørere krydsede grænsen. Dette og andre problemer førte til, at kineserne begrænsede handelen i 1762 og suspenderede den i 1765.

Litteratur 
 Mark Mancall: Russia and China: Their Diplomatic Relations to 1728. Harvard East Asian series, 0073-0491 ; 61. Cambridge, Mass., 1971, 
 Peter Perdue: China marches West: The Qing conquest of Central Eurasia. Belknap Press of Harvard University Press, Cambridge, MA, 2005
 Julianna Peresvetova: Sino-Soviet Amur Conflict, The Inventory of Conflict & Environment case studies. American University, Washington DC, januar 1998.
 Michael Weiers: Die Verträge zwischen Russland und China, 1689-1881 : Faksimile der 1889 in Sankt Petersburg erschienenen Sammlung mit den Vertragstexten in russischer, lateinischer und französischer sowie chinesischer, mandschurischer und mongolischer Sprache. Bonn: Wehling, 1979. 
 Eric Widmer: The Russian Ecclesiastical Mission in Peking During the Eighteenth Century. East Asian Research Center, Cambridge, MA, 1976

Rusland i 1700-tallet
Kinas historie
Traktater
Imelda-Rose Hegerty

Imelda-Rose Hegerty (født 29. oktober 1979 i Auckland) er en newzealandsk kunstskøjteløber, der blev newzealandsmester 1999, 2000, 2002 og 2003 (i 2001 fik hun sølv efter klubkammeraten Dirke O'Brien Baker).

Kilde

Eksterne henvisninger 
 

Kunstskøjteløbere
Sportsfolk fra New Zealand
Ukraines uafhængighedsdag

Ukraines uafhængighedsdag (ukrainsk День незалежності України) er den vigtigste almene helligdag i Ukraine , og fejres 24. august til minde om Ukraines uafhængighedserklæring i 1991.

Første gang man fejrede var 16. juli 1991, på dagen et år efter Ukraines statssuverænitetserklæring var blevet accepteret af Verkhovna Rada i 1990. Men da selvstændigheden blev udråbt, og blev bekræftet ved en folkeafstemning den 1. december 1991, flyttedes datoen.

Siden 2004 fejres 23. august som Ukraines nationalflags dag, som forberedelse for fejringen af selvstændighedsdagen.

Eksterne kilder/henvisninger 

Ukraines uafhængighedsdag  på newsgerrig.com

Uafhængighedsdag
Power optimizer

En power optimizer er en tilgang til decentralisering af MPPT og er en slags DC-til-DC version af mikrovekselretteren – alt undtagen vekselretter-delen.

Effektoptimeringen har alle fordelene ved mikrovekselretteren; maximum power point tracking-ydelse, modulisolation, overvågning osv., men er endnu mindre og simplere end mikrovekselretteren. Power optimizerne forbindes til den centrale vekselretter som sædvanlig.

Denne tilgang minimerer den distribuerede udgift og giver teoretisk en billigere anskaffelsesudgift af anlægget. Men, de lange højspændings DC-ledninger som forbindes til vekselretteren er der stadig, samt behovet for at gruppere panelerne i acceptable grupper for at få de ønskede spændingsniveauer. SolarEdge er førende i power optimizer tilgangen; i 2010, sendte firmaet omkring 250.000 power optimizers og 12.000 vekselrettere – i alt til generering af 50 megawatt.

Kilder/referencer

Elektrisk energigearing
Fotovoltaiske celler
Korsør Købstadskommune

Denne artikel handler om den tidligere kommune Korsør Købstadskommune, for byen se Korsør, for kommunen mellem 1970-2007, se Korsør Kommune.
Korsør Købstadkommune var en tidligere kommune Sorø Amt.

Administrativ historik 
I 1425 fik byen sine første købstadsprivilegier af kong Erik af Pommern. Byens vigtigste funktion var og blev, at denne var overfartsted til Fyn. Den korte afstand til nabokøbstæderne Slagelse og Skælskør skabte stridigheder om fordeling af oplandet. Stridighederne fortsatte mellem de tre købstæder, og det fremgår da også af dokumenter fra 1454, at kongen indskærpede, at bønderne i Korsørs opland skulle søge mod denne.

Byen var i begyndelsen af 1300-tallet blevet flyttet ud til noret udmunding, hvor der blev opført en ny borg kaldet Korsør Slot. Det gjorde man sandsynligvis af hensyn til besejlingsforholdene. I 1369 blev Korsør Len oprettet, hvor lensmanden fik sæde på Korsør Slot. Under Kejserkrigen (1625-29) foreslog kong Christian 4., at Korsør skulle befæstes, og for at øge Korsør bys betydning, skulle Slagelse og Skælskør nedlægges. Rigsrådet afviste dog dette, men gik med til en delvis befæstelse af Korsør Slot.

I 1662 oprettedes Korsør Amt, dækkende over Slagelse Herred, som en erstatning for lenet.

Købstaden blev sin egen kommune ved vedtagelsen af Købstadskommunalloven fra og med 1869, da man indførte det danske kommunesystem for købstæderne. I 1970 blev købstaden, Tårnborg Kommune og Vemmelev-Hemmeshøj Kommune lagt sammen til den nye Korsør Kommune.

Geografi 
Korsør Købstadskommune omfattede pr. 1897 et areal på i alt 10,35 km², fordelt på to sogne, Halskov og Sankt Povls Sogn (inkl. Sprogø).

Politik

Valgresultater efter år 
For mandatfordeling efter 1970, se politik i Korsør Kommune.

Referencer 

Kommuner i Sorø Amt
Købstadskommune
Købstadskommuner
Martin Pušić

Martin Pušić (født 24. oktober 1987) er en østrigsk fodboldspiller af kroatisk oprindelse.

Klubkarriere 
Han spillede i Esbjerg fB fra den 16. januar 2014, hvor han skiftede fra Brann for et ukendt beløb. Han skiftede i vintertransfervinduet 2015 til FC Midtjylland for en købssum for cirka 7,5 millioner kroner. Han blev efterfølgende dansk mester med FC Midtjylland i Superligaen 2014-15 samt ligaens topscorer med 17 mål.

Den 28. januar 2017 blev det offentliggjort, at Martin Pušić blev udlejet til Sparta Rotterdam frem til sommeren 2017.

Den 26. august 2017 købte FC København ham fri fra sin kontrakt i FC Midtjylland. Kontrakten gjaldt til sommeren 2018, men på transfervinduets sidste dag i januar 2018 blev Pušić udlejet til AGF.

Den 15. juli 2018 bekræftede AC Horsens' træner Bo Henriksen, at Martin Pusic bliver tilknyttet klubben på en to-årig kontrakt. Han fik sin debut for AC Horsens dagen efter, da han han blev skiftet ind i det 75. minut i stedet for Peter Nymann i en 1-2-sejr ude over FC København i 1. spillerunde.

Blot fire dage senere, den 19. juli 2018 bekræftede AC Horsens at klubben var nået til enighed med Pusic om at annullere kontrakten.

Landsholdskarriere 
Pušić blev udtaget til at spille for Østrigs U/20-fodboldlandshold i forberedelserne til U/20 VM i fodbold 2007 i Canada, mens han spillede for Vienna. Her spillede han hidtil eneste landshold for Østrig.

Hæder

Individuelt 
Topscorer i Superligaen: 2014-15 (17 mål)

Referencer

Eksterne henvisninger 
 
 Martin Pušić på fifaindex.com

Fodboldspillere fra Østrig
Fodboldspillere fra Austria Wien
Fodboldspillere fra First Vienna FC
Fodboldspillere fra SC Rheindorf Altach
Fodboldspillere fra Hull City A.F.C.
Fodboldspillere fra Vålerenga IF
Fodboldspillere fra Fredrikstad FK
Fodboldspillere fra SK Brann
Fodboldspillere fra Esbjerg fB
Fodboldspillere fra FC Midtjylland
Fodboldspillere fra Sparta Rotterdam
Fodboldspillere fra FC København
Fodboldspillere fra AGF
Fodboldspillere fra AC Horsens
Hittbergen

Hittbergen er en kommune i den nordlige centrale del af Landkreis Lüneburg i den tyske delstat Niedersachsen, og byen er en del af Samtgemeinde Scharnebeck i biosfærereservatet Niedersächsische Elbtalaue.

Geografi 
Hittbergen ligger ca. 15 km mod nordøst ud til floden Elben mod nord, og vest for Naturpark Elbufer-Drawehn.

Udover Hittbergen ligger i kommunen landsbyen Barförde.

Eksterne kilder/henvisninger 

 Kommunens websted
 Om Hittbergen   på Samtgemeindens websted
Vladimir Dvalishvili

Vladimir "Lado" Dvalishvili (født 20. april 1986 i Tbilisi) er en fodboldspiller fra Georgien, der spiller for Dinamo Tbilisi i Georgiske Liga.

Karriere 
Han spillede en sæson for Odense Boldklub fra 2014, inden han i sommeren 2015 rejste til Pogoń efter at have fået opsagt sin kontrakt med OB en uge inden skiftet til polsk fodbold.

Referencer

Eksterne henvisninger 

 Vladimir Dvalishvili på 90minut.pl

Fodboldspillere fra Georgien
Fodboldspillere fra Dinamo Tbilisi
Fodboldspillere fra Maccabi Haifa
Fodboldspillere fra Polonia Warszawa
Fodboldspillere fra Legia Warszawa
Fodboldspillere fra Odense Boldklub
Fodboldspillere fra Pogoń Szczecin
Personer fra Tbilisi
Tim Sparv

Tim Sparv (født 20. februar 1987) er en finsk fodboldspiller, der spiller som midtbane for AEL i den bedste græske liga. Han har tidligere spillet for FC Midtjylland, som han har vundet danmarksmesterskabet med.

Referencer

Eksterne henvisninger 
 Tim Sparv på fcm.dk

Fodboldspillere fra Finland
Fodboldspillere fra Southampton F.C.
Fodboldspillere fra Halmstads BK
Fodboldspillere fra FC Groningen
Fodboldspillere fra Greuther Fürth
Fodboldspillere fra FC Midtjylland
Deltagere ved det europæiske mesterskab i fodbold 2020
Hohnstorf

Hohnstorf er en kommune i den nordlige centrale del af Landkreis Lüneburg i den tyske delstat Niedersachsen, og er en del af Samtgemeinde Scharnebeck.

Geografi 
Hohnstorf ligger på Lüneburger Heide lige vest for biosfærereservatet Niedersächsische Elbtalaue over byen Lauenburg mod nord, på den anden side af Elben.

Inddeling 
I kommunen ligger landsbyerne:
 Hohnstorf
 Sassendorf
 Bullendorf

Eksterne kilder/henvisninger 

 Kommunens websted
 Om Hohnstorf  på Samtgemeindens websted

Byer langs Elben
Adama Tamboura

Adama Tamboura (født 18. maj 1985 i Bamako) er en fodboldspiller fra Mali, der sidst spillede for Hobro IK i Superligaen. Før dette var han bl.a. i Randers FC.

Referencer

Eksterne henvisninger 
Adama Tamboura  på hif.se
Adama Tamboura på svenskfotball.se

Fodboldspillere fra Mali
Fodboldspillere fra Helsingborgs IF
Fodboldspillere fra FC Metz
Fodboldspillere fra Randers FC
Fodboldspillere fra Hobro IK
Christian Oldenburg

Christian Oldenburg (født 26. november 1943 på Frederiksberg, død 21. april 2020) var en dansk diplomat.

Han var søn af ambassadør Troels Oldenburg, afsluttede High School i Janesville, Wisconsin, USA 1961 og blev student fra Herlufsholm 1963 og cand.scient.pol. fra Aarhus Universitet i 1971. I studietiden var han involveret i studenterpolitik.

Han blev samme år ansat som sekretær i Udenrigsministeriet, hvor han var sektionschef for Afrika i perioden fra 1977 til 1980. I september 1991 blev Oldenburg udnævnt til Danmarks ambassadør i Syrien med sideposter i Jordan, Libanon og Cypern. Tre år senere blev han i 1994 chef for Konsulatkontoret og i 1997 chef for kontoret for Mellemøsten, Den arabiske Golf, Nordafrika og Latinamerika. I september 2000 blev han Danmarks ambassadør i Egypten, hvor han tog over fra veteranen Erling Harild Nielsen, og i 2003 blev han tillige ambassadør i Sudan. Fra 1. juli 2005 til 31. august 2006 var Christian Oldenburg Danmarks ambassadør i Irak. Han var Kommandør af Dannebrog.

Kildeangivelser

Eksterne henvisninger 
 "Ambassadør fylder rundt" , Ulandsnyt.dk, 25. november 2003.

Personer i Kraks Blå Bog (afdøde)
Christian
Politologer fra Danmark
Ambassadører fra Danmark
Danskere i 1900-tallet
Danskere i 2000-tallet
Personer fra Frederiksberg
Kommandører af Dannebrog
Herlovianere
Evenkia okrug

Evenkia autonome okrug (, ) var en autonom okrug i Rusland. Evenkia er del af Krasnojarsk kraj, men var samtidig en egen enhed i den russiske føderationen. Det administrative center var Tura, arealet er 767.600 km2, og indbyggertallet var 17.700(2002).

Geografi 
Evenkia er det tyndest befolkede område i Rusland og har lavere befolkningstæthed end Grønland. Evenkia ligger i den centrale del af det sibirske område. Det højeste punkt er bjerget Kamen (1.701 moh.). Store områder i nord har permafrost, men cirka 80 % af området er taiga. Middeltemperaturen i januar er -34 °C, og i juli 15 °C.

Rendrift er en vigtig næringsvej.

Jernbane eller veje findes praktisk talt ikke. Kommunikationsmidler er hovedsagelig flodbåd, fly eller rensdyr.

Demografi 

Indbyggertallet var i 2002 på 17.697 personer. De repræsenterede 67 etniske grupper, hvoraf etniske russere (62 %) og evenkere (21,5 %) var de dominerende.

Som andre autonome okruger var Evenkia bygget op omkring en minoritet, i dette tilfælde evenkerne, som taler evenkisk, et tungusisk sprog.

Historie 
 

Evenkia har været del af Rusland siden 1600-tallet. Både i zar-tiden og sovjet-tiden var der fangelejre for politiske fanger her. Den 30. juni 1908 var Evenkia åsted for en af de største naturlige eksplosioner på jorden i moderne tid. Skoven i et område på over 3000 km2 blev lagt flad efter en eksplosion på mellem 10 og 15 megaton forårsaget af en meteorit. Området er så øde, at den første ekspedition ikke nåede frem til eksplosionsstedet før end i 1927.

Det autonome område blev oprettet i 1930. Efter opløsningen af Sovjetunionen i 1991 blev Evenkia et af føderationssubjekterne i den russiske føderationen, men også fortsat en del af Krasnojarsk kraj. Boris Zolotarjov var den sidste guvernør i Evenkia (2001–2007).

Den 17. april 2005 blev det vedtaget ved en folkeafstemning, at Evenkia - sammen med Tajmyr - ville blive slået sammen med Krasnojarsk kraj. Dette skete den 1. januar 2007.

Tidligere føderale enheder i Rusland
Bartolommeo Capasso

Bartolommeo Capasso (22. februar 1815 i Napoli — 3. marts 1900 sammesteds) var en italiensk historiker.

Capasso var chef for statsarkivet i Napoli. Af hans skrifter, der hovedsagelig er knyttede til napolitansk historie, skal nævnes: Le fonti della storia delle provincie Napoletane dal 568 al 1500 (1876 og 1902) og Monumenta ad Neapolitani ducatus historiam pertinentia (2 bind, 1881).

Kilder 

 

Historikere fra Italien
Arkivarer
Faglitterære forfattere fra Italien
Personer fra Napoli
Abraham Capadose

Abraham Capadose (født 22. august 1795 i Amsterdam, død 16. december 1874 i Haag) var en hollandsk læge.

Capadose, der var jøde af fødsel, blev sammen med sin ven Isak da Costa døbt 1822 og stod ved hans side i kampen for genoplivelsen af den reformerte rettroenhed og kirkeligt liv. Capadoses hovedskrift er Troens kraft, der er kommet i flere udgaver.

Kilder 
 

Læger fra Nederlandene
Faglitterære forfattere fra Nederlandene
Personer fra Amsterdam
Frank Rankmore

Frank Edward John Rankmore (født 21. juli 1939 i Cardiff, Wales, død den 28. november 2022) var en walisisk fodboldspiller (forsvarer).

Rankmore begyndte sin karriere hos Cardiff City i sin fødeby, inden han i 1963 rejste til England. Her var han tilknyttet først Peterborough United og siden Northampton Town.

Rankmore spillede desuden en enkelt kamp for det walisiske landshold den 22. maj 1966, hvor waliserne under en opvisningturné i Sydamerika mødte Chile.

Referencer 

Fodboldspillere fra Wales
Fodboldspillere fra Northampton Town F.C.
Fodboldspillere fra Peterborough United F.C.
Fodboldspillere fra Cardiff City F.C.
Personer fra Cardiff
Ron Stitfall

Ronald Frederick "Ron" Stitfall (14. december 1925 - 22. juni 2008) var en walisisk fodboldspiller (forsvarer) fra Cardiff.

Stitfall tilbragte hele sin aktive karriere, fra 1947 til 1963, hos Cardiff City F.C. i sin hjemby. Han nåede at spille over 400 ligakampe for klubben, der i perioden flere gange var at finde i den bedste engelske række.

Stitfall spillede desuden to kampe for det walisiske landshold. Den første var et opgør mod England 12. november 1952, den anden en VM-kvalifikationskamp mod Tjekkoslovakiet 1. maj 1957.

Referencer 

Fodboldspillere fra Wales
Fodboldspillere fra Cardiff City F.C.
Personer fra Cardiff
Pierre Baour-Lormian

Louis Pierre Marie François Baour-Lormian (født 24. marts 1770, død 18. september 1854) var en fransk digter. 

Baour-Lormian udgav i 1795 en oversættelse af Tassos hovedværk Jérusalem délivrée (helt omarbejdet udgave 1819) og i 1801 en oversættelse af Ossians sange, Poésies d'Ossian.

Baour-Lormian er nok mest berømt for sin kamp mod romantikken. Hans egne tragedier gjorde ingen lykke; Mahomet II (1811) faldt aldeles til jorden. I 1815 blev han medlem af 
Akademiet.

I sin komedie Le classique et le romantique og i satiren Canon d'alarme affyrer han de groveste skældsord mod romantikerne, hvem han paralleliserer med keltringer og Circes svin. Det gik så vidt, at Baour-Lormian sammen med seks andre klassikere formelig indgav et bønskrift til kong Karl X om at udelukke romantikken fra Théâtre français; derved gav de sig selv dødsstødet.

Af Baour-Lormians andre værker kan nævnes Veillées politiques et morales (1811), en roman: Duranti, ou la ligue en province (4 bind 1828), Légendes, ballades et fabliaux (1829), og hans sidste arbejde; en oversættelse af Jobs Bog, som han fuldendte, efter at han var blevet blind.

Kilder 

 

Digtere fra Frankrig
Dramatikere fra Frankrig
Oversættere fra Frankrig
Fransksprogede forfattere
Medlemmer af Académie française
Franskmænd i 1800-tallet
Bárðarbunga

Bárðarbunga er en stratovulkan som ligger under den nordvestlige del af Islands største bræ, Vatnajökull, nordvest for Grímsvötn. Den har en 700 m dyb caldera under isen som er ca. 70 km² stor og op til 10 km bred.

Bárðarbunga er med 2009 m Islands næsthøjeste bjerg, 101 m lavere end Hvannadalshnjúkur.

Vulkanen var tidligere relativt upåagtet på grund af dens afsides beliggenhed og sjældne udbrud, men nyere studier har vist at mange tefralag (vulkansk aske og større partikler fra vulkanen) som man tidligere troede stammede fra andre vulkaner, kommer fra Bárðarbunga.

Der har været vedvarende seimisk aktivitet i flere år ved Bárðarbunga uden udbrud, så vulkanen er stadig aktiv.

Udbrud og aktivitet 

Gennem historien har der været store udbrud med 250-600 års mellemrum. Det størst kendte udbrud var i 1477 med en eksplosivitet på 6 på VEI-skalaen. Der kendes også mange mindre udbrud gennem i de sidste 10.000 år.

Þjórsá-lavaen (efter elven Þjórsá), som er den største lavastrøm fra holocæn som vides at stamme fra et enkelt udbrud, stammer fra et udbrud af Bárðarbunga for ca. 8.500 år siden. Þjórsá-lavaen har et volumen på 21-30 km³ og dækker omkring 950 km².

I august 2014 forekom der hundredvis af små jordskælv i Bárðarbunga inden for to døgn hvilket blev tolket som et muligt tegn på at et nyt udbrud var på vej. Der bor ingen i nærheden af vulkanen, og den største risiko ved et udbrud anses for at være en flodbølge af smeltevand fra Vatnajökull. 23. august hævede islandske myndigheder varselsniveauet til "rød alarm" som indikerer den højeste rikiso for vulkanudbrud. Dagen efter, 24. august, blev varslet igen nedgraderet til "orange alarm". Den 31. August begyndte et udbrud, der varede i seks måneder og spredte lava over 85 kvadratkilometer og luftforurening i Nordeuropa. Sammenlignet med andre udbrud er lavafeltet otte gange større end udbruddet i 2010 af Eyjafjallajökull og fem gange større end udbruddet i 2011 af Grímsvötn. Det er dog ti gange mindre end det dødelige udbrud af Laki-udbruddet i 1783-1784.

Se også 
 Vulkansk aktivitet i Island

Referencer

Eksterne henvisninger 
 Bárdarbunga i Global Volcanism Program, Smithsonian Institution. Mange oplysninger i denne artikel stammer derfra.

Vulkaner i Island
Barrie Hole

Barrington Gerard "Barrie" Hole (født 16. september 1942 i Swansea, Wales, død marts 2019) var en walisisk fodboldspiller (midtbane).

Hole var på klubplan tilknyttet de to største klubber i Wales, Cardiff City og Swansea City, begge hjemmehørende i det engelske ligasystem. Han spillede også to sæsoner i de engelske klubber Aston Villa og Blackburn Rovers, der på daværende tidspunkt begge spillede i den næstbedste engelske række.

Hole spillede desuden 30 kampe for det walisiske landshold. Hans første landskamp var et opgør mod Nordirland 3. april 1963, hans sidste en EM-kvalifikationskamp mod Rumænien 11. november 1970.

Referencer 

Fodboldspillere fra Wales
Fodboldspillere fra Aston Villa F.C.
Fodboldspillere fra Swansea City A.F.C.
Fodboldspillere fra Blackburn Rovers F.C.
Fodboldspillere fra Cardiff City F.C.
Personer fra Swansea